**KISKŐRÖS VÁROS SZLOVÁK NEMZETISÉGI**

**ÖNKORMÁNYZATA**

***Slovenská národnostná samospráva mesta Malý Kereš***

**Szám: 14-6/2020.**

**JEGYZŐKÖNYV**

**Készült:** Kiskőrös Város Szlovák Nemzetiségi Önkormányzata 2020. október 15-én (csütörtök) 14,00 órai kezdettel megtartott közmeghallgatásáról

**Az ülés helye:** Kiskőrösi Polgármesteri Hivatal Díszterme

(6200 Kiskőrös, Petőfi Sándor tér 1.)

**Jelen vannak:** Györk Ernőné a testület elnöke

Barkóczi Jánosné képviselő

Birkás Kálmánné képviselő

Csővári János képviselő

Valach Sándorné képviselő

dr. Turán Csaba jegyző

Bacskai Klára jegyzőkönyvvezető

Gmoser Györgyné Kiskőrösi Szlovákok Szervezetének elnöke

**Meghívottként részt vett:** Dóka Márton rendőr százados, a Kiskőrösi Rendőrkapitányság Közrendvédelmi Osztály - Körzeti Megbízott Alosztály vezetője

*(A közmeghallgatáson 9 érdeklődő állampolgár vett részt.)*

**Györk Ernőné a testület elnöke** köszöntötte a közmeghallgatáson megjelenteket, megállapította a határozat-képességet és megnyitotta az ülést. Javasolta, hogy a jegyzőkönyv-hitelesítő Valach Sándorné képviselő legyen.

**Györk Ernőné a testület elnöke** bevezetőjében köszönetét fejezte ki a polgármesteri hivatal és a Kőrösszolg Nonprofit Kft. azon dolgozóinak, akik az elmúlt egy év során a munkájukat nagyban segítették.

Elmondta, hogy az egy évvel ezelőtti közmeghallgatáson egy nagyon fiatal Önkormányzat voltak, legfőképp csak tervekkel. Az elmúlt egy évet eredményesnek látja, annak ellenére, hogy a járványhelyzet munkájukat nagyban akadályozta, márciustól június végéig nem is tarthattak ülést.

Ezt követően részletesen beszámolt az elmúlt egy év alatt megvalósított terveikről.

Kiemelte, hogy munkájukat széles alapokra kívánták, illetve a jövőben is kívánják helyezni, igyekeznek mindenkit megszólítani, bevonni a tevékenységeikbe. Elsősorban a gyermekeken keresztül próbálják a szülőket, nagyszülőket megszólítani. A nyár folyamán a gyermekeknek többnapos tábort szerveztek, mely sikeresnek bizonyult.

Terveik közt szerepelt a jó kapcsolat ápolása külső és belső partnereikkel, melyet szintén pozitívnak ítélt meg. Legfontosabb belső partnereik közt megemlítette Kiskőrös Város Önkormányzatát, az Országos Szlovák Önkormányzatot, illetve a Kiskőrösi Szlovákok Szervezetét. Külső partnereik között kiemelte a Kiskőrösi Gazdakör Egyesületet, akivel azonos tagjaik is vannak, továbbá a Szlovák Tájházat működtető Petőfi Szülőház és Emlékmúzeumot, illetve a Kiskőrösi Petőfi Sándor Városi Könyvtárat, akikkel több közös rendezvényük, pályázatuk volt. A terveik közt szerepelt a szlovák nyelv használatának az erősítése is, melynek érdekében a tél folyamán "Večierka"-kat tartottak egészen a járványhelyzet kezdetéig. Ameddig a járvány megengedi, a szlovák nyelv gyakorlása érdekében ezeket az estéket a továbbiakban is meg kívánják tartani. Elmondta, hogy jelenleg két pályázatuk van beadás alatt, remélik, hogy mindkettő pozitív elbírálásban részesül, valamint a jövőben is szeretnének a pályázati lehetőségekkel élni.

Ezt követően beszámolt az elmúlt egy év alatt megvalósított sikeres rendezvényeikről, mint pl. a Márton-napi Liba-vacsora, Zmacskaló party, Zsuzsanna napi szlovák bál, látogatás a makói Hagymatikumba, a pilisszántói északi szlovákok meglátogatása, Dudince-i szlovák kommunikációs tréning, Augusztus 20-i kenyérsütés, Szüreti Mulatság, Kakaspörkölt Főző Fesztivál.

A jövőbeni célkitűzéseikkel kapcsolatban elmondta, hogy a továbbiakban is nagyon fontosnak tartja a gyermekek bevonását a helyi szlovákok valamint a nemzetiségi önkormányzat életébe, melynek érdekébe decemberben, az adventi várokázás keretében, kézműves napot terveznek. A szlovák nyelv gyakorlása érdekében továbbra is szeretnék a "Večierka"-kat folytatni, az eddigi hagyományos rendezvényeiket, ünnepeiket megtartani. Legfontosabb céljuk, hogy egyre több élményt nyújthassanak a helyi szlovák kisebbség minden tagjának. Nagyon fontosnak tartja a kapcsolat ápolását a többi helyi nemzetiségi önkormányzattal és a civil szervezetekkel, valamint más települések szlovák nemzetiségi önkormányzataival, illetve az anyaországgal.

A megjelenteket tájékoztatta, hogy ez év végéig a Pátria Házból elköltöznek a Hagyományok Házába, ahol kényelmes, modern körülmények között tudnak majd a továbbiakban működni. Ezzel kapcsolatban elmondta, hogy a szokásos vasárnap esti népdalkör próbái a továbbiakban is a Pátria Házban zajlanak.

Ezt követően tolmácsolta dr. Filus Erika, a Petőfi Szülőház és Emlékmúzeum igazgatójának meghívását a 2020. október 17. napján 11.00 órai kezdettel a Petőfi Sándor szülőháza megnyitásának 140. évfordulója alkalmából tartandó ünnepségre.

**Dr. Turán Csaba jegyző** elmondta, hogy nagyon jó az együttműködés a Kiskőrösi Szlovák Nemzetiségi Önkormányzat és Kiskőrös Város Önkormányzata között, melynek alapjait még az előző vezetőség rakta le, és melyet a jelenlegi vezetőség méltón folytat. Elmondható, hogy a nemzetiségi önkormányzat minden lehetőséget igyekszik kihasználni úgy a programok tekintetében, mint a pályázati lehetőségek vonatkozásában. Bíztatta az Önkormányzat tagjait, hogy minél több fiatalt vonjanak be a munkájukba, hiszen az utánpótlásra mindenképpen szükség van. Erőt, egészéget és eredményes munkát kívánt a következő évre.

**Györk Ernőné a testület elnöke** kiegészítésként elmondta, hogy a Szűcsi óvodával, mint külső partnerrel, még mindig tart a nemzetiségi önkormányzat kapcsolata annak ellenére, hogy hivatalosan szlovák nyelv oktatása már nem folyik az intézményben.

**Dóka Márton a Kiskőrösi Rendőrkapitányság rendőr századosa** elmondta, hogy a Kiskőrösi Rendőrkapitányságnak sem a szlovák, sem az egyéb kisebbségekkel nincsenek problémái. Elmondható, hogy Kiskőrös közbiztonsága kimondottan jó, annak ellenére, hogy a rendőrök száma kevés. Nincsenek rablások, betörések. Mivel 24 órás ügyeletben dolgoznak, előfordulhat, hogy ugyanaz a rendőr fogja megbüntetni azért, hogy nem kapcsolta be a biztonsági övét, és ugyanaz a rendőr megy majd ki telefonos bejelentés alapján helyszíni szemlére. Amennyiben baj van, bárki, bármikor ingyenesen felhívhatja a 107-es és 112-es hívószámot, ilyenkor a rendőrség garantálja, hogy 12 percen belül a helyszínre érkezik.

**Barkóczi Jánosné képviselő** egy közelmúltban megtörtént telefonos csalási próbálkozásról számolt be.

**Dóka Márton a Kiskőrösi Rendőrkapitányság rendőr századosa** válaszában elmondta, hogy gyakran találkoznak ilyen esettel. Elővigyázatosságra kérte a lakosokat, illetve felhívta a figyelmüket, hogy amennyiben a lakosok a telefonszolgáltatóknál nem kérik telefonszámuk titkosítását, úgy azokat bárki megszerezheti. Figyelmeztetett az internetes vásárlásokkal kapcsolatos bűncselekményekre is. Elmondta, hogy a lakosok inkább az utánvételes fizetést részesítsék előnyben.

**Gmoser Györgyné a Kiskőrösi Szlovákok Szervezetének elnöke** a külföldi telefonszámokról való telefonos csalásokkal kapcsolatban számolt be.

**Dóka Márton a Kiskőrösi Rendőrkapitányság rendőr századosa** válaszában elmondta, hogy az ismeretlen számokról, külföldi országokból kezdeményezett hívásokat nem szabad felvenni, illetve visszahívni. Tudomása szerint hívás kezdeményezésekor, illetve SMS-re való válasszal történnek meg a fizetések. A csalások elkerülése végett kérte, hogy csak az ismert telefonszámokat vegyék fel, illetve hívják vissza.

**Gmoser Györgyné** **a Kiskőrösi Szlovákok Szervezetének elnöke** köszöntötte az új nemzetiségi önkormányzatot, örömét fejezte ki, hogy ilyen agilis és aktív, valamint hogy folytatják az előző vezetés megkezdett munkáját. Örül, hogy az önkormányzat a Szlovákok Szervezetét felkarolja, támogatja. Kérte, hogy a jövőévi költségvetés tervezésekor az önkormányzat a Népdalkör utazási költségeire tervezzen támogatást. Felhívta a figyelmet a szomszéd települések nemzetiségi önkormányzataival való kapcsolattartás fontosságára. Elmondta, hogy a Szlovákok Szervezete a jövőben szlovák nyelvű műsort szeretne megszervezni a művelődési házban.

**Györk Ernőné a testület elnöke** válaszában elmondta, hogy az Önkormányzat eddig is és ezután is a kiskőrösi szlovákság minden tagját a lehetőségeikhez mérten támogatni fogja.

**Kecskemétiné Viczián Ilona a Szűcsi Tagóvoda vezetője** megköszönte, hogy a szlovák önkormányzat eddig támogatta óvodájukat, hogy az óvoda rendezvényeit megtisztelték részvételükkel, illetve a jövőben is szeretettel várják őket. Elmondta, hogy az óvodában a szlovák néphagyományőrzést tovább folytatják, melynek alapjait pár évtizeddel ezelőtt még az önkormányzat jelenlegi elnöke rakott le. Az óvodában hivatalosan a szlovák nyelv oktatása nem folyik, de a szlovák néphagyományőrzést a nevelési programjukba beépítették. Kis versikéket, mondókákat, dalokat tanítanak a gyermekeknek, melyet a gyermekek és a szülők is pozitívan fogadnak, és mellyel a városi rendezvényeken rendszeresen fellépnek.

**Györk Ernőné a testület elnöke** válaszában elmondta, hogy a jövőben is igyekeznek majd az óvodát és a gyermekeket támogatni.

**Gmoser Györgyné** **a Kiskőrösi Szlovákok Szervezetének elnöke** elmondta, hogy egy héttel ezelőtt a szlovák nagykövettől egy szlovák népdalgyűjteményt kapott, mely 500-600 szlovák népdalt tartalmaz. Felajánlotta, hogy a könyvet a könyvtár rendelkezésére bocsájtja.

**Györk Ernőné a testület elnöke** köszönetét és tiszteletét fejezte ki a közmeghallgatáson megjelenteknek, mindenkinek nagyon jó egészséget kívánt, bízva, hogy jövőre is mindannyian találkoznak.

További kérdés, hozzászólás nem hangzott el, így Györk Ernőné a testület elnöke a közmeghallgatást 15.05 órakor bezárta.

Kmf.

Györk Ernőné Valach Sándorné

a testület elnöke jegyzőkönyv-hitelesítő

Bacskai Klára

jegyzőkönyvvezető